PATVIRTINTA

VšĮ Alytaus miesto socialinių

paslaugų centro direktoriaus

2020-03-25 įsakymu Nr.V-90

**VšĮ ALYTAUS MIESTO SOCIALINIŲ PASLAUGŲ**

**CENTRO ETIKOS IR GEROVĖS UŽTIKRINIMO POLITIKOS APRAŠAS**

**I. BENDROSIOS NUOSTATOS**

1.VšĮ Alytaus miesto socialinių paslaugų centro (toliau – Centras) etikos ir gerovės užtikrinimo politikos aprašas (toliau – Aprašas) reglamentuoja darbuotojų, dirbančių visuose struktūriniuose padaliniuose, įskaitant asmenis, atliekančius praktiką bei savanorius, elgesio ir veiklos principus, darbuotojų tarpusavio santykius elgesio su paslaugų gavėjais ir jų artimaisiais, bendruomene

2. Apraše vartojamos sąvokos atitinka Lietuvos socialinių darbuotojų etikos kodekse, kituose teisės aktuose, reglamentuojančiuose socialinės srities darbuotojų profesinę veiklą, vartojamas sąvokas.

**II. DARBUOTOJŲ ELGESYS**

3. Centro administracija ir darbuotojai kuria ir palaiko kolektyve savitarpio pasitikėjimo atmosferą, vengia įžeidinėjimų, žeminimo, apkalbų, reputacijos menkinimo ir panašiai.

4. Darbuotojų tarpusavio santykiai yra taktiški, grindžiami geranoriškumu, pasitikėjimu, kiekvienas turi teisę turėti savo nuomonę ir ją išsakyti. Darbuotojai keičiasi įgytomis žiniomis, patirtimi, padeda vieni kitiems.

5. Darbuotojai susilaiko nuo negatyvių, viešų pasisakymų apie Centro ir bendradarbių veiklą.

6. Veikla vyksta bendruomeninio solidarumo principu.

7. Darbo metu kilę darbuotojų tarpusavio nesutarimai sprendžiami nedelsiant savo pastangomis, į direktorių kreipiamasi tik kraštutiniu atveju.

8. Darbuotojai atsisako vykdyti vadovo pavedimą, jeigu jis verčia pažeisti įstatymus, Etikos kodeksą ar šį Aprašą.

9. Darbuotojai atsisako vykdyti savo funkcijas ir informuoja tiesioginį savo vadovą, jei asmuo randamas neblaivus ir pan.

10. Centro vadovas įsipareigoja:

10.1. sukurti kolektyve gerą mikroklimatą, užkirsti kelią konfliktams;

10.2. pastabas dėl darbuotojų klaidų ir darbo trūkumų reiškia mandagiai ir, jeigu nėra būtina, ne viešai;

10.3. viešai nereiškia savo simpatijų ir antipatijų darbuotojų atžvilgiu;

10.4. stengiasi darbus paskirstyti tolygiai, įvertindamas ir maksimaliai išnaudodamas darbuotojų kompetencijas;

10.5. vertina darbuotojų pasiekimus ir juos palaiko;

10.6. įsiklauso į Centro darbuotojų nuomones;

10.7. yra reiklus ir teisingas Centro darbuotojų atžvilgiu.

11. Centro darbuotojai yra orientuoti į paslaugų gavėjų interesus ir veiklas, juos įgalinančias.

**III. PASLAUGŲ GAVĖJŲ ELGESYS**

12. Paslaugų gavėjai turi:

12.1. laikytis paslaugų gavėjų vidaus tvarkos taisyklių;

12.2. vadovautis geranoriškumo, tolerancijos principu;

12.3. suteikti socialinės globos padalinio vadovui arba socialiniam darbuotojui reikiamą darbui informaciją;

12.4. naudotis savo teisėmis jomis nepiktnaudžiaujant;

12.5. paslaugų gavėjas privalo pagarbiai ir deramai elgtis su visais Centro darbuotojais – abipusiai netoleruojama grubus bendravimas, keiksmažodžiai.

13. Visos konfliktinės situacijos tarp paslaugų gavėjo, jo šeimos (artimųjų) ir paslaugą teikiančio darbuotojo, atstovaujančio Centrą, sprendžiamos nešališkai, objektyviai, nagrinėjant iš esmės, ieškant kompromisų tarp abiejų pusių.

**IV. ATSAKOMYBĖ**

14. Laikytis Aprašo reikalavimų – asmeninis darbuotojo, siekiančio tinkamai ir kokybiškai atlikti savo pareigas, moralės norma ir įsipareigojimas.

15. Aprašo reikalavimų pažeidimus nagrinėja ir įvertina Centro direktoriaus įsakymu sudaryta komisija iš ne mažiau kaip trijų nepriekaištingos reputacijos darbuotojų.

16. Komisija nagrinėjimo procedūrą pradeda gavusi rašytinę informaciją (tarnybinį pranešimą, aktą, skundą ar kita) apie galimai darbuotojo padarytą etikos kodekso pažeidimą.

17. Sprendimą dėl nuobaudos skyrimo/neskyrimo priima Centro direktorius, komisijos teikimu. Komisija gali nesiūlyti nuobaudos.

**IV. BAIGIAMOSIOS NUOSTATOS**

18. Darbuotojai prvalo vadovautis Etikos ir gerovės politikos aprašu.

19. Darbuotojai su Aprašu supažindinami pasirašytinai. Naujai priimti darbuotojai su šiuo aprašu supažindinami iškart po sutarties pasirašymo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_